
ΠΑΝ. ΣΑΚΕΛΛΑΡΟΠΟΥΛΟΣ

Οι υπηρεσίες Ψυχικής Υγείας παιδιών και εφήβων, αποτελούν τη βάση της οργάνωσης ενός πλήρους δικτύου υπηρεσιών Ψυχικής Υγείας σε κάθε χώρα.
Η λειτουργία υπηρεσιών Ψυχικής Υγείας για παιδιά και εφήβους, Ιατροπαιδαγωγικά Κέντρα (Ι.Π.Κ), σε κάθε τομέα, προσφέρουν τρία βασικά πλεονεκτήματα: α) παρεμβαίνοντας ενημερωτικά και θεραπευτικά σε παιδιά και εφήβους, αλλά και στους γονείς και τους δασκάλους τους, προωθούμε την πρωτογενή πρόληψη των ψυχικών διαταραχών, β) οι παρεμβάσεις αυτές βοηθούν στην αλλαγή κουλτούρας των κοινωνιών σε θέματα σχετικά με την ψυχική νόσο και το στίγμα, γ) οι περισσότερες διαταραχές είναι αντιμετωπίσιμες στην παιδική και εφηβική ηλικία. 
Θα αναφερθώ παρακάτω στις προϋποθέσεις, που θα πρέπει να ισχύουν, ώστε η λειτουργία των Ι.Π.Κ να είναι αποδοτική, τόσο θεραπευτικά, όσο και κοινωνικά.

Οι προϋποθέσεις αυτές, αφορούν: τους φορείς λειτουργίας των Ι.Π.Κ, τις διεπιστημονικές ομάδες που εργάζονται σε αυτά, αλλά και το θεσμικό και οικονομικά πλαίσιο, που η πολιτεία θα πρέπει να εκπονήσει και να εφαρμόσει για να λειτουργούν απρόσκοπτα Ι.Π.Κ, σε κάθε τομέα της χώρας μας. 
Οι περισσότερες από τα προϋποθέσεις που αναφέρονται πιο κάτω, ήδη, τηρούνται σε αρκετά Ι.Π.Κ στον ελληνικό χώρο.

· Η αιτιολογία των διαταραχών σε παιδιά και εφήβους είναι πολυπαραγοντική. Όλοι οι παράγοντες ψυχολογικοί, οικογενειακοί, κοινωνικοί, οικονομικοί, οργανικοί, περιβαλλοντικοί, πρέπει να λαμβάνονται υπόψη, τόσο στον σχεδιασμό των δράσεων πρόληψης και ενημέρωσης του πληθυσμού, όσο και στη διαγνωστική και θεραπευτική διαδικασία. Άλλωστε μια διαταραχή σε παιδιά και εφήβους εκδηλώνεται με συμπτώματα από πολλές περιοχές της λειτουργικότητας: μαθησιακά, συμπεριφορικά, συναισθηματικά, κ.τ.λ. Έτσι σε ένα Ι.Π.Κ είναι απαραίτητη η δουλειά να γίνεται από μια διεπιστημονική ομάδα. Η ομάδα χρειάζεται να λειτουργεί με κοινή φιλοσοφία και κοινές θέσεις, υπό την καθοδήγηση ενός έμπειρου κλινικού. Είναι σημαντικό η ομάδα να λειτουργεί με αλληλοσεβασμό μεταξύ των μελών της, χωρίς δογματισμούς και γνώμονα το καλό των ασθενών. Η δουλειά μέσα σε ομάδα ενδέχεται να γεννήσει δυναμικά μεταξύ των μελών της. Δεν είναι σπάνιες οι προσωπικές αντιθέσεις, ή αντίθετα η ανάπτυξη φιλικών, ή και ακόμα ερωτικών δεσμών, μεταξύ των μελών της ομάδας. Αν και οι διαπροσωπικοί δεσμοί, συχνά ενισχύουν τη δυναμική μιας ομάδας, εντούτοις προκαλούν και προβλήματα στη λειτουργία της. Καθοριστική πρέπει να είναι εδώ η συμβολή του επικεφαλής και του επόπτη, ώστε τα δημιουργούμενα δυναμικά να λειτουργήσουν προς όφελος του κοινού στόχου.

· Η σχέση της ομάδας ενός Ι.Π.Κ, με την κοινωνία και τις τοπικές αρχές του τόπου όπου δραστηριοποιείται, είναι μείζονος σημασίας. Ο Νομάρχης, ο Δήμαρχος, η αστυνομία, η εισαγγελία, χρειάζεται όχι απλώς να είναι ενήμεροι για τη δουλειά της Υπηρεσίας, αλλά να συνεργάζονται μ’ αυτή.  Ο πληθυσμός και ειδικά οι γονείς και οι δάσκαλοι πρέπει να ενημερώνονται και να εκπαιδεύονται συνεχώς. Έτσι, θα αναφερθούν στο Ι.Π.Κ, όχι μόνο όταν κάποιο παιδί ή έφηβος παρουσιάζει παθολογική συμπεριφορά, αλλά και για συμβουλές πώς να χειριστούν μια κατάσταση. Σε περιπτώσεις, επίσης πολύ σοβαρές, όπως π.χ για σεξουαλική κακοποίηση, θα δεχθούν να ακούσουν τις συμβουλές των ειδικών και να βοηθήσουν, ώστε οι χειρισμοί να είναι λεπτοί και να προκαλέσουν τη μικρότερη δυνατή οδύνη στο παιδί και τον περίγυρό του. Η αποφυγή, άλλωστε, της περιθωριοποίησης παιδιών και εφήβων με προβλήματα ψυχολογικής φύσεως, εξαρτάται απόλυτα από τη σχέση του Ι.Π.Κ με τη κοινότητα. Για όλους αυτούς τους λόγους η αγωγή κοινότητας πρέπει να είναι συνεχής, ενεργητική και ευρηματική. Το ζητούμενο είναι η αλλαγή στάσης της κοινωνίας και η συνεργασία της.
· Μια συνέντευξη δεν θα πρέπει να διαρκεί λιγότερο από 45 λεπτά. Χρειάζεται να υπάρχει αρκετός χρόνος, ώστε να εκφραστεί το παιδί και ο κλινικός να καταλάβει. Το παιδί και τους γονείς τους βλέπουμε και χωριστά, αλλά και μαζί.

· Από την πρώτη κιόλας συνάντηση με το παιδί και τους γονείς του, ο θεραπευτής θα πρέπει να προσπαθήσει να  εγκαταστήσει συναισθηματικό δεσμό μαζί τους. Η δημιουργία μιας ψυχοθεραπευτικής ατμόσφαιρας συνιστάται, άσχετα με το ακολουθούμενο θεωρητικό μοντέλο. Μια τέτοια ατμόσφαιρα βοηθά τους ασθενείς να μην φοβούνται, να μιλούν και να συμμαχούν ευκολότερα με τον θεραπευτή. Βασικές γνώσεις του ψυχαναλυτικού πρίσματος, συμβάλλουν ώστε ο θεραπευτής να νοιώσει άνετα να προσεγγίσει ψυχοθεραπευτικά τον ασθενή και την οικογένειά του. Στα περιστατικά παιδιών και εφήβων μια τέτοιου είδους προσέγγιση είναι απαραίτητη, αφού τα φάρμακα  μικρή θέση έχουν στην αντιμετώπισή τους. Έτσι δημιουργούμε ένα χώρο, όπου ο ασθενής νοιώθει άνετα. Δίνουμε καθορισμένα ραντεβού, στον ίδιο χρόνο και χώρο. Ακούμε και προσπαθούμε να καταλάβουμε. Δεν κρίνουμε, δεν διδάσκουμε. Δεν επιτρέπουμε διακοπές (τηλέφωνα, κ.τ.λ.). Παρεμβαίνουμε με ευαισθησία, προσπαθώντας να δώσουμε νόημα στα βιώματα των ασθενών μας. Φτιάχνουμε, με τον τρόπο αυτό, ένα πλαίσιο (setting) σταθερό, μέσα στο οποίο ο ασθενής μας αισθάνεται ασφαλής και μας εμπιστεύεται σκέψεις, συναισθήματα, εμπειρίες, αναμνήσεις, που τον δυσκολεύουν, τον πονούν, τον ντροπιάζουν. Μέσα σ’ αυτό το πλαίσιο θα αναδυθεί η μεταβίβαση και θα έχουμε την ευκαιρία με τις κατάλληλες παρεμβάσεις να δείξουμε στον ασθενή μας ότι υπάρχει και λιγότερο οδυνηρός τρόπος να τα βγάζει πέρα με τις προκλήσεις της ωρίμανσης.
· Οι γονείς κάθε παιδιού που θα ξεκινήσει θεραπευτικό πρόγραμμα, θα πρέπει να μπουν σε συμβουλευτική ή ψυχοθεραπεία. Αφενός τα προβλήματα του παιδιού πηγάζουν σε μεγάλο βαθμό από δυσκολίες των γονέων και αφετέρου το παιδί ζει με τους γονείς του και εξαρτάται από αυτούς. Για να πεισθούν οι γονείς είναι σημαντικό να τους απενοχοποιήσουμε, να τους πούμε ότι σε πολλούς τομείς έχουν κάνει πολύ καλό έργο και ότι είμαστε αισιόδοξοι  . Κάθε γονιός που φέρνει το παιδί του σε ένα Ι.Π.Κ, νοιώθει ματαιωμένος και έχει ενοχές, πιστεύοντας ότι αυτός φταίει που το παιδί του αρρώστησε. Βασικός μας στόχος είναι να δημιουργήσουμε συναισθηματικό δεσμό με τους γονείς. Μέσα από τη δική τους μεταβίβαση προς εμάς, αλλά και τη δικής μας αντιμεταβίβαση καταλαβαίνουμε πως νοιώθουν, ποιες προσδοκίες τους ματαιώθηκαν, πως αντιμετωπίζουν το παιδί. Βασίζοντας τον συναισθηματικό δεσμό των γονιών μαζί μας σ΄ αυτή την κατανόηση, των επιθυμιών, των δυσκολιών και των κινήτρων τους, δομούμε μαζί τους θεραπευτική συμμαχία, τους κερδίζουμε. Αν κερδίσουμε τους γονείς, έχουμε κερδίσει το παιδί.
· Η στάση των γονιών έχει μεγάλη σημασία για την επιτυχία της θεραπείας του παιδιού. Η ενοχή και η άρνηση των γονέων παίζουν βασικό ρόλο στην εξέλιξη της θεραπείας του παιδιού και κυρίως στη διακοπή της. Οι γονείς έχουν ανάγκη για βοήθεια και όχι για κριτική, μομφή ή απειλή. Η ενοχή ερμηνεύεται, αιτιολογείται και μειώνεται όσο είναι δυνατόν. Για τους λόγους αυτούς είναι αναγκαίο ο παιδοψυχίατρος να έχει γνώσεις ψυχιατρικής και ψυχοθεραπευτικών χειρισμών ενηλίκων.
· Κάποια στιγμή, όταν έχουμε να κάνουμε με σοβαρές – χρόνιες παθολογίες, ένα παιδί, ασθενής του Ι.Π.Κ και η οικογένειά του, θα χρειαστεί να συνεχίσει τη θεραπεία του σε αντίστοιχη υπηρεσία ενηλίκων.  Οι σχέσεις των Ι.Π.Κ με τις αντίστοιχες Υπηρεσίες ενηλίκων της περιοχής είναι αναγκαίες, ώστε να εξασφαλίζεται η συνέχεια της φροντίδας των ασθενών. Οι θεραπευτές του παιδιού θα πρέπει να συζητήσουν με τους θεραπευτές ενηλίκων για το διάδοχο θεραπευτικό σχήμα. Σε μερικές περιπτώσεις, είτε επειδή οι Υπηρεσίες παιδιών και ενηλίκων ανήκουν στον ίδιο φορέα, είτε γιατί θεραπευτές εργάζονται σε διάφορούς φορείς, μπορεί ο ασθενής να αλλάξει μόνο χώρο και όχι θεραπευτή.
· Η Υπηρεσία παιδιών και εφήβων, όπως άλλωστε και κάθε κοινοτική Υπηρεσία Ψυχικής Υγείας θα πρέπει να ανήκει σε ένα δίκτυο Υπηρεσιών Ψυχικής Υγείας μιας τομεοποιημένης περιοχής. Τομέας είναι μια γεωγραφική περιοχή με πληθυσμό έως 100.000 κατοίκους. Στον τομέα λειτουργούν όλες οι αναγκαίες για τον πληθυσμό υπηρεσίες ψυχικής υγείας και συντονίζονται από την Τομεακή Επιτροπή ψυχικής υγείας (Παράδειγμα της Αγγλίας). Τα πλεονεκτήματα της τομεοποίησης είναι: ο προγραμματισμός των υπηρεσιών βασίζεται στις ανάγκες και τις ιδιαιτερότητες του πληθυσμού και απαντά σε αυτές, η αγωγή κοινότητας είναι στοχευμένη και άρα πιο αποτελεσματική, ο πληθυσμός συμμετέχει στην οργάνωση της φροντίδας. Στη χώρα μας η τομεοποίηση έχει μείνει στα χαρτιά.
· Ερχόμαστε τώρα στις υποχρεώσεις του Υπουργείου Υγείας. Το Υπουργείο είναι η προϊσταμένη αρχή για τον όλο προγραμματισμό της ψυχιατρικής μεταρρύθμισης και κατ’ επέκταση των διαφόρων φορέων. Από το Υπουργείο περιμένουμε: α) την εφαρμογή στην πράξη της τομεοποίησης, β) τον προγραμματισμό της λειτουργία κοινοτικών δομών σε πανελλαδικό επίπεδο. Στον προγραμματισμό αυτό πρέπει να ενταχθούν τα Ι.Π.Κ, γ) να καταρτίσει αναλυτικό πρόγραμμα, δ) να εκπονηθούν καταστατικό και εσωτερικός κανονισμός των δομών, ε) συγκεκριμένο χρονοδιάγραμμα ενεργειών, στ) δέσμευση σε προϋπολογισμό και αυστηρή εφαρμογή αυτού.

· Η εξασφάλιση της παρουσίας θεραπευτών των Ι.Π.Κ στα σχολεία είναι μείζονος σημασίας. Πέρα από την συμβολή της στην πρόληψη, παίζει σημαντικό ρόλο στη διαγνωστική διαδικασία. Πολλές φορές μια δύσκολη διάγνωση μπορέσαμε να την επικυρώσουμε παρακολουθώντας ένα παιδί να παίζει στο διάλλειμα, όταν είναι πιο αυθόρμητο. Δυστυχώς σήμερα η συνεργασία των Ι.Π.Κ με τα σχολεία δεν είναι απρόσκοπτη. Αυτό οφείλεται και στην μικρή ευελιξία των εκπαιδευτικών, αλλά κυρίως στην άρνηση της πολιτείας να αποδεχθεί την ένταξη των Ι.Π.Κ, μη κυβερνητικών σωματείων στο δίκτυο υπηρεσιών ψυχικής υγείας κάθε δεδομένης περιοχής.
· Μια πολύ σημαντική λειτουργία, που έχει πολύ παραμεληθεί, είναι αυτή της εποπτείας μέσα στους φορείς. Η κλινική εποπτεία είναι απαραίτητη για να προχωρήσει η θεραπευτική δουλειά. Εξίσου σημαντική όμως είναι και η εποπτεία των φορέων, τόσο επιστημονικά (ποιότητα του παρεχόμενου έργου, έρευνα, συνεχιζόμενη εκπαίδευση, εξοικείωση με τα καινούργια επιστημονικά δεδομένα), όσο και για τις οικονομικές και διοικητικές συνιστώσες της λειτουργίας τους. Η εποπτεία μπορεί να είναι και εσωτερική αλλά και εξωτερική λειτουργία. Όσον αφορά την εξωτερική εποπτεία, αν και απαραίτητη εγείρει το ζήτημα του ποιος θα την προσφέρει. Η προϊσταμένη αρχή δεν προσεγγίζει τους φορείς ως συνεργάτες, από την άλλη δεν υπάρχουν θεσμοθετημένοι ανεξάρτητοι φορείς που θα μπορούσαν να εποπτεύσουν τη λειτουργία των φορέων, χωρίς να εγείρουν αντιστάσεις στους εποπτευόμενους. Ίσως το θέμα της εποπτείας θα πρέπει να συζητηθεί ανοιχτά μεταξύ των φορέων.
· Τελειώνοντας θα ήθελα να τονίσω ότι η φροντίδα του παιδιού και του εφήβου είναι τόσο σημαντική για μια χώρα που δεν μπορεί παρά να ανήκει στη δημόσια περίθαλψη και να παρέχεται υπό την αιγίδα της πολιτείας. Δεν θα πρέπει να έχει σημασία αν οι υπηρεσίες θα παρέχονται από κέντρα ψυχικής υγιεινής, ή χρηματοδοτούμενους από το κράτος φορείς, μη κερδοσκοπικούς. Σημασία έχει οι υπηρεσίες να είναι πλήρεις, ποιοτικές και να παρέχονται συντονισμένα.  Η αγωγή κοινότητας θα πρέπει να επενδυθεί ιδιαίτερα. Χρειάζεται να εξασφαλιστεί όχι μόνο η ίδρυση υπηρεσιών, αλλά και η απρόσκοπτη λειτουργία τους.  

